
Text rozhodnutia
Súd: Krajský súd Bratislava Spisová značka: 2S/143/2013 Identifikačné číslo súdneho spisu: 1013201013 Dátum vydania rozhodnutia: 28. 05. 2013 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2013:1013201013.1 Uznesenie Krajský súd v Bratislave v právnej veci žalobcu: EUROMILLS-TRADE, a.s., Pařížská 68/9, 110 00 Praha 1, Česká republika, IČO 255 44 179, zast. advokátkou: JUDr. Irena Sopková, Hlavná 25, Košice, proti žalovanému: Ministerstvo pôdohospodárstva a rozvoja vidieka Slovenskej republiky, Dobrovičova 12, Bratislava, o preskúmanie zákonnosti rozhodnutia žalovaného č. 2826/2013-510 zo dňa 20.05.2013, o návrhu žalobcu na odklad vykonateľnosti napadnutého rozhodnutia, takto r o z h o d o l : Súd o d k l a d á vykonateľnosť rozhodnutia žalovaného č. 2826/2013-510 zo dňa 20.05.2013 v spojení s rozhodnutím Pôdohospodárskej platobnej agentúry č. 700/274/2013 zo dňa 07.02.2013, a to až do právoplatnosti rozhodnutia súdu vo veci samej. o d ô v o d n e n i e : Žalobca sa žalobou podanou na tunajšom súde dňa 23.05.2013 domáha preskúmania zákonnosti rozhodnutia žalovaného č. 2826/2013-510 zo dňa 20.05.2013, ktorým ako odvolací správny orgán na základe odvolania žalobcu potvrdil prvostupňové rozhodnutie Pôdohospodárskej platobnej agentúry č. 700/274/2013 zo dňa 07.02.2013, ktorým táto rozhodla o prepadnutí časti finančnej zábezpeky zloženej žalobcom vo výške 1.189.620,08 EUR, vyzvala žalobcu, aby v lehote 15 dní odo dňa nadobudnutia právoplatnosti uvedeného rozhodnutia zložil časť finančnej zábezpeky vo výške 1.189.620,08 EUR na stanovený účet platobnej agentúry v zmysle čl. 28 ods. 1 nariadenia Komisie (EÚ) č. 282/2012 s tým, že v prípade nesplnenia tejto povinnosti si platobná agentúra uplatní plnenie zo záručnej listiny č. 612.605, vystavenej bankou Tatra banka, a.s., prijatej platobnou agentúrou dňa 07.04.2011, pričom v prípade, keď sa prepadnutie odloží na základe odvolania, má sa uvedená suma zvýšiť o úroky v zmysle čl. 28 ods. 3 nariadenia Komisie (EÚ) č. 282/2012. Žalobca zároveň s podaním žaloby požiadal o urýchlený odklad vykonateľnosti napadnutého rozhodnutia podľa § 250c O.s.p. z dôvodu, že okamžitým výkonom napadnutého rozhodnutia hrozí žalobcovi závažná ujma, nakoľko ak do 15 dní od právoplatnosti napadnutého rozhodnutia žalobca nezloží vyššie uvedenú sumu na účet platobnej agentúry, zrealizuje sa výrok rozhodnutia plnením zo záručnej listiny v peňažnom ústave, v ktorom žalobca zložil predmetnú časť finančnej zábezpeky. Uviedol, že práve v dôsledku nesprávneho a nezákonného postupu správnych orgánov nemôže použiť zábezpeku na svoju obchodnú činnosť. Dôvodil tiež tým, že ak by aj súd v konaní o veci samej dospel k záveru, že správne orgány pochybili, nebol by rozsudok súdu v prípade nepovolenia odkladu vykonateľný, nakoľko žalovaný ešte pred rozhodnutím vo veci samej použije finančné prostriedky predstavujúce žalobcovo ručenie vo svoj prospech. Poukázal na žalobné dôvody a listiny pripojené k žalobe tvrdiac, že napadnuté rozhodnutia správnych orgánov oboch stupňov i postup platobnej agentúry sú je v rozpore so zákonom a ukracujú žalobcu na jeho právach. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd považoval dôvody žiadosti žalobcu o odklad vykonateľnosti napadnutého rozhodnutia v spojení s prvostupňovým rozhodnutím platobnej agentúry za opodstatnené. Je toho názoru, že vykonaním výroku žalovaných rozhodnutí predovšetkým realizáciou plnenia zo záručnej listiny by mohlo dôjsť ešte pred rozhodnutím súdu vo veci samej k nezvratným alebo len ťažko napraviteľným následkom. Súd je tej mienky, že obava žalobcu zo vzniku závažnej ujmy sa za daných okolností javí ako dôvodná. Preto súd postupoval v súlade s citovaným zákonným ustanovením a rozhodol o žiadosti žalobcu spôsobom uvedeným vo výroku tohto uznesenia. Dodáva tiež, že odklad vykonateľnosti rozhodnutia nebude mať za následok ani ujmu na strane štátu, ktorého prípadné nároky sú do rozhodnutia súdu vo veci samej naďalej dostatočne zabezpečené záručnou listinou a úročením zloženej sumy. Poučenie: Proti tomuto uzneseniu odvolanie nie je prípustné

